钦定古今图书集成/明伦汇编/氏族典/第305卷 > 《廖用贤尚友录》 > 桑道茂
## 钦定古今图书集成/明伦汇编/氏族典/第305卷 > 《廖用贤尚友录》 > 桑道茂

按《唐书桑道茂传》：道茂者，寒人，失其系望，善太乙遁
甲术。乾元初，官军围安庆绪于相州，势危甚。道茂在
围中，密语人曰：“三月壬申西师溃。”至期，九节度兵皆
败，后召待诏翰林。及朱泚反，李晟为右金吾大将军。
道茂赍一缣见晟，再拜，晟大惊。道茂出怀中一书，自
具姓名，署其左曰：“为贼逼胁”，固请晟判。晟笑曰：“欲我
何语？”道茂曰：“第言，准状赦之。”晟勉从。已又以缣愿易
晟衫，请题襟膺曰：“它日为信。”再拜去。道茂果污朱泚
伪官，晟收长安，与逆徒缚旗下，将就刑，出晟衫及书
以示晟，为奏原其死。